На основу члана 55. 84. 88. и 124. Закона о високом образовању (Службени гласник Републике Србије број 76/05, 100/07 Аутентично тумачење, 97/08, 44/10, 93/12 и 99/14, 45/15 и 68/15), члана 180. Статута Факултета, Наставно-научно веће Филозофског факултета Универзитета у Нишу, на седници одржаној дана 14.10.2015. године, донело је

П Р А В И Л Н И К

о рангирању студената за упис на основне академске и докторске академске

 студије у статусу студената чије се студије финансирају из буџета Републике Србије

Члан 1.

 Правилником о рангирању студената за упис на основне академске и докторске академске студије у статусу студената чије се студије финансирају из буџета Републике Србије (у даљем тексту Правилник), уређује се начин рангирања студената за упис у другу, трећу и четврту годину основних академских студија и другу и трећу годину докторских академских студија на Филозофском факултету универзитета у Нишу, у школску 2015/16. годину, у статусу студената чије се студије финансирају из буџета Републике Србије.

Члан 2.

 Студент који у школској 2014/15. години оствари најмање 48 ЕСПБ бодова, има право да се у наредној 2015/16. школској години финансира из буџета, ако се рангира у оквиру укупног броја студената чије се студије финансирају из буџета Републике Србије.

Члан 3.

 Рангирање студената из члана 2. овог Правилника обухвата студенте уписане исте школске године на одређени студијски програм.

Члан 4.

 Рангирање се врши полазећи од броја остварених ЕСПБ бодова и постигнутог успеха у савлађивању студијског програма.

 У случају истог броја ЕСПБ бодова предност имају студенти са вишом просечном оценом. У случају исте просечне оцене, предност имају студенти који су у краћем року остварили број ЕСПБ бодова. У случају истог рока у коме су студенти остварили ЕСПБ бодове, предност имају студенти који су ЕСПБ бодове остварили из уписане године студијског програма.

Члан 5.

 Студент који не оствари право из члана 2. овог Правилника, у наредној школској години ће сам финансирати своје студије.

Члан 6.

 Факултет може повећати број студената за упис у наредну годину студија за највише 20% у односу на претходну школску годину, на основу одлуке Наставно-научног већа Факултета.

Члан 7.

 Правилник ступа на снагу даном доношења.

ФИЛОЗОФСКИ ФАКУЛТЕТ УНИВЕРЗИТЕТА У НИШУ

НАСТАВНО-НАУЧНО ВЕЋЕ ФАКУЛТЕТА

Број:

Датум: 14.10.2015. године

ПРЕДСЕДНИК ВЕЋА

Проф. др Горан Максимовић